Professional Footballers’ Association

Professional Footballers' Association (PFA) (norsk:Profesjonelle fotballspilleres forbund), er fagforeningen for profesjonelle fotballspillere i hele Storbritannia. Det er verdens eldste fagforening innen idrett, og har omkring 4 000 medlemmer. 

Historie
Association Footballers' Union (1898–1901)
Det første forsøket på å etablere en fagforening for profesjonelle fotballspillere var Association Footballers' Union (AFU), som ble stiftet i Liverpool i februar 1898 og hadde 250 medlemmer. Grunnen til at stiftelsen fant sted i nettopp Liverpool var at noen av de viktigste medlemmene spilte for Everton. AFU var en tidlig forløper til PFA, men varte ikke lenge. I 1901 oppløste foreningen seg selv.

Players' Union/Professional Footballers' Association (1907–  )
Det andre forsøket på å starte en fagforening fant sted den 2. desember 1907 da Manchester United-spillerne Charlie Roberts og Billy Meredith stiftet Association of Football Players' and Trainers' Union (AFPTU). Foreningen ble av pressen bare kalt Players' Union. Stiftelsesmøtet holdt hus i Imperial Hotel i Manchester. Den direkte årsaken til stiftelsen var at the Football League hadde satt maksimums-lønnen per måned til 4 pund i 1901, noe flere og flere spillere mente var latterlig lavt.

Senere ble navnet endret til dagens Professional Footballers' Association og de har jobbet hardt med å tale spillernes sak innen fotballen i Storbritannia. Blant annet har foreningen fått fjernet maksimums-lønnen og ordnet med gode forsikringer og pensjonsordninger for sine medlemmer. Foreningen bistår også spillere som har havnet i konflikt med sine klubber. 

I 1974 innstiftet PFA tre priser for årlig utdeling til spillere og andre som har utmerket seg, PFA Players' Player of the Year til årets spiller (valgt av spillerne), PFA Young Player of the Year (valgt av spillerne) til årets unge spiller og PFA Merit Award til den personen PFA mener har bidratt mest og best til fotballens fremme i løpet av året.

I 2001 ble en ny pris innstiftet, PFA Fans' Player of the Year, der fansen stemmer over årets spiller. I 2005 kom en femte pris, PFA Team of the Year, som deles ut til de elleve beste spillerne i hver av divisjonene (valgt av PFA).

I tillegg til foreningssaker for spillere, driver PFA også med veldedighetsarbeide. De samler inn penger til blant annet sykehusavdelinger, spesielt til avdelinger med syke barn.

Ledelsen
Styret
Formann: Clarke Carlisle (Burnley)
Scott McGleish (Leyton Orient)
Marcus Hahnemann (Wolverhampton Wanderers)
Gary Neville (ikke aktiv)
Darren Moore (Burton Albion)
Neil Cutler (ikke aktiv)
Ben Sedgemore (Stamford AFC)
Gareth Griffiths (ikke aktiv)
Chris Hope (Corby Town)
Colin Murdock (ikke aktiv)

Tidligere formenn
Jimmy Guthrie
Jimmy Hill
Gordon Taylor
Brian Marwood
Derek Dougan
Garth Crooks
Barry Horne
Nick Cusack
Dean Holdsworth
Chris Powell

Administrerende direktører
Administrerende direktør: Gordon Taylor
Viseadministrerende direktør: Mick McGuire
Assisterende direktør: Bobby Barnes
Assisterende direktør: John Bramhall

PFA-ledere
Richard Jobson
Martin Buchan
Nick Cusack

 Referanser 

 Eksterne lenker 
 Professional Footballers' Associations offisielle hjemmeside

Kategori:Britiske fagforeninger
Kategori:Etableringer i 1907
Kategori:Fotball i England
Kategori:Fotball i Skottland
Kategori:Fotball i Wales
Kategori:Fotball i Nord-Irland